ירון אביטוב

ביוגרפיה

אביטוב נולד בשכונת הדר הכרמל, שאותה תיאר לימים ברומן "פתק מאמא" ("עם עובד"). ב-1980 עבר לירושלים, ובהמשך עקר לתל אביב. חי בין ישראל לדרום אמריקה, ובשנים האחרונות הוא שוהה ויוצר בכמה מארצות דרום אמריקה.
בצעירותו התפרנס אביטוב ממלאכות מזדמנות ומכתיבה לעיתונים. בירושלים כתב בתחילה ב"כל העיר", וזכה להכרה בזכות מאמריו שעסקו בין השאר בפענוח של פרשיות לא נודעות מהעבר. בהמשך פרסם מאמרים רבים בנושאים מגוונים על ישראל וארצות אחרות בעיתונים: "ידיעות אחרונות", "מעריב", "הארץ", "גלובס", "מקור ראשון", "זמן ירושלים", "ירושלים", "העיר", "זמן תל אביב", "כלבו", "מסע אחר", "רחוב ראשי", "אנשים", "רואים עולם", "מסע עולמי", "שם המשחק", "מאזניים" ועוד. משמש כמבקר ספרות ב"מקור ראשון", ב"מעריב" וב"זמן ירושלים", וכן סוקר ספרים ברשת אל"ף של "קול ישראל".
בשנות ה-90 שימש כעורך במספר כלי תקשורת.
ב-1983 פרסם מסיפוריו הראשונים במוסף הספרותי של "על המשמר". חזר לכתיבת פרוזה באמצע שנות ה-90, ומאז החל לפרסם בצורה סדירה ספרי פרוזה ותיעוד, תריסר בסך הכול עד כה. 
במקביל פרסם סיפורים קצרים במוספים הספרותיים של "ידיעות אחרונות" ו"מעריב", ובכתבי העת הספרותיים "מאזניים", "עמדה", "גג", "עיתון 77", "מטען", "מסמרים", "הכיוון מזרח" ו"אלמנך". ב"מאזניים" פרסם גם משיריו.
סיפוריו פורסמו גם באנתולוגיות ספרותיות, בהן "תה עם לימון" בעריכת נורית גוברין ("גוונים", 1997), "מאה שנים, מאה יוצרים" בערכת סמי שלום שיטרית ("בימת קדם לספרות", 1998), "אלה החיים שרציתי לחיות" בעריכת משה גלעד ("עם עובד", 2003) ובאנתולוגיות נוספות שראו אור בהוצאת "כרמל".
סיפורים מתורגמים של אביטוב פורסמו בכתבי עת בספרד, בארצות הברית ובספרים שראו אור בדרום אמריקה. רשימותיו תורגמו לשפות נוספות, בהן טורקית.
במסגרת עיסוקו כעורך, פרסם אביטוב מספר אנתולוגיות תמאטיות של ספרות עברית במשותף עם הסופר רן יגיל. ארבע אנתולוגיות התפרסמו במסגרת זו ועוד שתיים בנפרד. החל מ-2007 מפרסם אביטוב בגפו סדרה של אנתולוגיות של ספרות עברית המופיעה בספרדית בהוצאות לאור באמריקה הלטינית. בסדרה זו פורסמו עד כה ארבע אנתולוגיות של ספרות עברית ואנתולוגיה נוספת של יוצרים לטיניים הכותבים על ישראל. סדרת האנתולוגיות זכתה להד ניכר באמריקה הלטינית, ועל יוזמה זו זכה בפרס מטעם שגרירות ישראל באקוודור ואגף קשתו"ם של משרד החוץ. כמו כן יזם וערך סדרה של ספרות אקוודורית שראתה אור בהוצאת "כרמל".
שימש כעורך כתבי יד בהוצאות: "כרמל", עמדה", "מטר", "ביתן", ""גוונים", "גלורי" וכעורך מלווה לכתבי יד אחרים שראו אור בהוצאות נוספות. 
אביטוב הדריך מטיילים בכמה מארצות אמריקה הלטינית, והחל משנת 2009 הוא עוסק בבימוי ובהפקה של סרטי תעודה המוקדשים בעיקר לתולדות האנוסים בארצות מרכז ודרום אמריקה וחיי צאצאיהם בהווה. סרטיו הוצגו בהקרנות פומביות בארצות הברית ובאמריקה הלטינית, בפסטיבלי קולנוע, בין השאר פסטיבל הקולנוע הבינלאומי היהודי במיאמי, ארצות הברית (2012), באולמות קולנוע, בירידי ספרות, ב"שבוע ישראל" במספר ארצות, באוניברסיטאות ועוד. שניים מסרטיו תורגמו לאנגלית ולגרמנית. 
אביטוב מרצה על נושאים הקשורים לישראל ולדרום אמריקה והוזמן להשתתף כסופר בירידי ספרות בכמה מארצות אמריקה הלטינית.

על יצירתו

סיפוריו של אביטוב מתרחשים בין ה"כאן" (ישראל) וה"שם" (אמריקה הלטינית). סגנון כתיבתו משלב ריאליזם גרוטסקי, ריאליזם מועצם, פנטסיה וסוריאליזם. מתוך ראיון לעיתונות: "את סגנון כתיבתי אני אוהב להחליף מסיפור לסיפור ומספר לספר, מהריאליזם ועד לכתיבת סיפורים פנטסטיים ואלגוריים, אבל לא את התכנים והנושאים העוסקים בדרך כלל בשולי החברה. אני מציב את האדם לפני הכול, ומרבה לכתוב על הנידחים החיים בהוויה מעיקה: על הומלסים וחולי נפש, נוודים ומשוטטים, באסטיונרים ועבריינים, מחפשי דרך ותועי דרך. באמצעות ספריי, אפשר להכיר את החצר האחורית של ישראל, אבל גם את החצר האחורית של אמריקה הלטינית, שלה הקדשתי חלק מכתיבתי".